তারপর সাতচল্লিশে দেশ স্বাধীন হলো, স্বভাবতই মানুষ আশা করলো যে, পুলিশবাহিনী এখন আর বল প্রয়োগে ব্যবহৃত হবে না, তাদের কাজ হবে মানুষের সেবা করা। ফোর্স রূপান্তরিত হয়ে যাবে সার্ভিসে। সেটি ঘটেনি। তার দায় অবশ্য পুলিশবাহিনীর ওপর চাপানো যাবে না, দায়ী হচ্ছে রাষ্ট্র। রাষ্ট্র গণতান্ত্রিক হয়নি। দেশের মানুষ যে মুক্ত হয়েছে তাও নয়। আসলে সাতচল্লিশে যা ঘটেছে তাকে প্রকৃত অর্থে স্বাধীনতা বলা যাবে না, সেটা ছিল ক্ষমতার হস্তান্তর মাত্র। যারা ক্ষমতা পেলেন তার আগের শাসকদের মতোই জনগণকে অধীনস্থ এবং শাসনের অর্থাৎ শোষণের ক্ষেত্র হিসাবে দেখতে থাকলেন। ব্যাপারটা বিশেষভাবে প্রকট ও দৃশ্যমান হয়ে উঠলো পূর্ববঙ্গে। সাতচল্লিশের পরপরই গোটা পূর্ববঙ্গ জুড়ে নিদারুণ অভাব দেখা দিয়েছিল। সকল পেশার মানুষই অসন্তুষ্ট হয়ে পড়েছিলেন। পুলিশবাহিনীতে বিক্ষোভ দেখা দেয়, এবং তারা বেতন ও পেশাগত সুযোগ–সুবিধা বৃদ্ধির দাবিতে ধর্মঘট পর্যন্ত করেন। সেই ধর্মঘট দমানোর জন্য যথার্থ যে ফোর্স, আর্মড ফোর্স, অর্থাৎ সেনাবাহিনী তাকে ব্যবহার করা হয়েছিল। এর পরে আসে বায়ান্নর রাষ্ট্রভাষা আন্দোলন, তখন পুলিশকে ব্যবহার করা হয় সে আন্দোলনকে দমন করার জন্য। পুলিশ গুলি করতে বাধ্য হয়। স্বাধীন দেশে বাঙালি পুলিশের হাতে বাঙালি ছাত্ররা নিহত হবেন এটা কেবল অপ্রত্যাশিত ছিল না, ছিল অকল্পনীয়। অথচ সেটাই তো ঘটেছে। রাষ্ট্র পুলিশবাহিনীকে ফোর্স হিসাবে ব্যবহার করেছে। আবার শেষ পর্যন্ত দেখা গেলো হাতের ওই ফোর্স তাদের হুকুমবরদার হতে অসম্মত হবে এই বাস্তবসম্মত আশঙ্কাতে একাত্তরের পঁচিশে মার্চের রাতে পাকিস্তানি হানাদার বাহিনী রাজারবাগ পুলিশকেন্দ্রে অবস্থানকারী পুলিশবাহিনীর সদস্যদের ওপর ঝাঁপিয়ে পড়েছে। একাত্তরে ওই মুক্তিযুদ্ধে পুলিশবাহিনীর সদস্যরা অংশগ্রহণ করেছেন, এবং যারা সেটা করতে পারেননি তারা নানাবিধ দৈহিক ও মানসিক নির্যাতনের ভেতর কালাতিপাত করেছেন। তখন জনতার সঙ্গে পুলিশের একটি অভূতপূর্ব মৈত্রীর বন্ধন স্থাপিত হয়েছিল।